C 349/138
RO
Jurnalul Oficial al Uniunii Europene
29.9.2023
3.7.
Pornind de la domeniul de aplicare al pachetului legislativ „Pregătiți pentru 55”, care acoperă emisiile din toate sectoarele, propunerea Comisiei privind vehiculele grele adoptă metodologia „de la rezervor la roată”, utilizată, de asemenea, în Regulamentul privind vehiculele comerciale ușoare (15), pentru a stabili obiectivele de reducere a emisiilor de GES.
O astfel de metodologie este denumită, de asemenea, „țeavă de evacuare”, întrucât ia în considerare numai emisiile de CO2 generate de vehicul în timpul utilizării, în timp ce emisiile de GES generate în timpul fabricării vehiculului sau în timpul producției de combustibili sau de energie sunt reglementate de alte acte legislative, cum ar fi sistemul UE de comercializare a certificatelor de emisii.
Contribuția combustibililor din surse regenerabile și cu emisii scăzute de dioxid de carbon în scopul respectării obiectivelor în această legislație specifică a fost eliminată, întrucât Comisia a considerat că aceasta nu este nici eficientă din punctul de vedere al costurilor, nici eficace.
4.
Observații generale 4.1.
CESE salută obiectivul acestui regulament de a accelera ritmul decarbonizării în acest sector și de a stimula transformarea structurală a acestuia.
Industria europeană a transporturilor trebuie să își reînnoiască parcul vehiculelor de transport rutier, prin adoptarea treptată a noilor tehnologii de propulsie (pile de combustie electrice/pe bază de hidrogen și motoare cu ardere internă pe bază de hidrogen).
UE ar trebui să profite de ocazie pentru a deveni lider în industria transporturilor curate.
Evoluțiile indică faptul că tehnologiile menționate oferă o cale viabilă și eficientă din punctul de vedere al costurilor pentru utilizarea standard a camioanelor în transportul rutier pe distanțe scurte, medii și (treptat) lungi.
4.2.
CESE observă că propunerea depășește obiectivele propuse în prezent în China, dar nu corespunde regulamentului recent adoptat în California.
În iunie 2022, China a anunțat o propunere („Etapa 4”) estimată să înăsprească standardele privind consumul de combustibili în sectorul vehiculelor grele cu 15 % până în 2026, ca obiectiv general pentru toate segmentele de vehicule, pentru a înlocui „Etapa 3” anterioară, pusă în aplicare în 2019.
Se estimează că standardele SUA „Faza 2” adoptate în 2016 și aplicabile pentru perioada 2018-2027 vor reduce emisiile de CO2 și consumul de combustibil care variază în funcție de tipul de vehicul și care se situează între 16 % și 30 % față de nivelul de referință din 2010.
California, ale cărei standarde de emisii sunt urmate în mod obișnuit de alte state din SUA, a adoptat recent o legislație care prevede obiectivul de vânzări de autocamioane și autobuze cu emisii zero în proporție de 100 % până în 2036, fiind acceptate doar vehiculele electrice cu baterie și vehiculele electrice pe bază de pile cu hidrogen.
Planul național al SUA privind decarbonizarea transporturilor (16) atribuie, totodată, un rol complementar „energiei electrice curate, biocombustibililor durabili/e-combustibililor și hidrogenului curat” pentru transport în general și pentru transportul rutier cu vehicule grele în special.
4.3.
CESE observă că propunerea de regulament nu va fi singurul cadru de reglementare cu care se va confrunta sectorul.
În timp ce o serie de state membre, alături de alte țări (inclusiv Statele Unite), s-au angajat deja să treacă la vânzarea integrală de vehicule grele cu emisii zero până în 2040 (17), se preconizează diverse reglementări la nivel local și regional (de exemplu, interdicții de intrare).
Deși acestea din urmă nu vor urmări, în cea mai mare parte, să realizeze acțiuni în domeniul climei, ele vor avea un impact asupra funcționării și rentabilității vehiculelor care nu sunt vehicule cu emisii zero, și asupra funcționării pieței unice.
4.4.
CESE recunoaște importanța unui stimul de reglementare ca măsură de politică la nivelul ofertei pentru a încuraja investițiile în tehnologiile privind vehiculele cu emisii zero și introducerea de vehicule cu emisii zero, contribuind în cele din urmă, împreună cu combustibilii neutri din punctul de vedere al emisiilor de carbon, la decarbonizarea completă a parcului de vehicule grele.
Cu toate acestea, CESE consideră că trebuie să se pună accentul și pe partea de cerere și pe condițiile favorizante esențiale care fac din utilizarea vehiculelor cu emisii zero o opțiune viabilă pentru operatorii de logistică.
4.4.1.
Potrivit Asociației Constructorilor Europeni de Automobile (ACEA), propunerea ar necesita un număr semnificativ mai mare de vehicule cu emisii zero pentru transportul rutier cu cel puțin doi ani mai devreme decât se anticipase în prezent.
Mai precis, noul obiectiv propus ar necesita ca peste 400 000 de vehicule cu emisii zero să fie puse în funcțiune în mai puțin de șapte ani și ca aproape 100 000 de vehicule să fie înmatriculate anual începând cu 2030, ceea ce înseamnă că peste o treime din toate înmatriculările noi ar trebui să fie vehicule cu emisii zero începând cu 2030.
Acest
(15) (16) (17)
Regulamentul (UE) 2019/631 al Parlamentului European și al Consiliului din 17 aprilie 2019 de stabilire a standardelor de performanță privind emisiile de CO2 pentru autoturismele noi și pentru vehiculele utilitare ușoare noi și de abrogare a Regulamentelor (CE) nr.
443/2009 și (UE) nr.
510/2011 (JO L 111, 25.4.2019, p. 13).
DOE/EE-2675 | ianuarie 2023.
COP27: SUA, Ucraina, Irlanda, Aruba, Belgia, Croația, Curaçao, Republica Dominicană, Liechtenstein, Lituania semnează un memorandum de înțelegere global și sprijină trecerea integrală la vânzări de camioane și autobuze noi, cu emisii zero, până în 2040 (17.11.22).
Secretarul de Stat pentru Energie al SUA reafirmă angajamentul Americii de a reduce la zero emisiile globale nete și de a combate schimbările climatice în cadrul COP27.